РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/274-19

4. новембар 2019. године

Б е о г р а д

З А П И С Н И К

50. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 1. НОВЕМБРА 2019. ГОДИНЕ

 Седница је почела у 11,10 часова.

 Седници је председавао Маријан Ристичевић, председник Одбора.

 Седници су присуствовали чланови Одбора: Верољуб Матић, Жарко Богатиновић, Милија Милетић, Радован Јанчић, Младен Лукић, Марјана Мараш, Нада Лазић, Милорад Мирчић, проф. др Миладин Шеварлић, Владимир Ђурић као и Бобан Бирманчевић (заменик Тијане Давидовац).

Седници нису присуствовали чланови Одбора: Јасмина Обрадовић, Тијана Давидовац, Александра Јевтић, Арпад Фремонд, Мирослав Алексић и Горан Јешић.

 Седници су присуствовали представници Министарства пољопривреде, шумарства и водопривреде: Сенад Махмутовић, државни секретар, Наташа Милић, директор Републичке дирекције за воде, Биљана Петровић директор Управе за аграрна плаћања, Саша Стаматовић, директор Управе за шуме, Бранко Лакић, директор Управе за пољопривредно земљиште, Ненад Доловац директор Дирекције за националне референтне лабораторије, Бојан Живковић, помоћник директора Управе за аграрна плаћања, Бобан Ђурић, Управа за ветерину и Ненад Милојевић, Управа за заштиту биља.

 Одбор је већином гласова ( 9 за, 3 није гласало) усвојио следећи

Дневни ред

1. Разматрање Информације о раду Министарства пољопривреде, шумарства и водопривреде за трећи квартал 2019. године ( број 02-1541/19-4 од 24. октобра 2019. године).

 Пре преласка на разматрање прве тачке дневног реда усвојени су записници 46, 47. и 48. седнице Одбора, које су одржане 16, 24. и 27. септембра, у тексту у коме су и предложени. ( 9 за, 1 уздржан, 2 није гласао).

 Прва тачка дневног реда - Разматрање Информације о раду Министарства пољопривреде, шумарства и водопривреде за трећи квартал 2019. године ( број 02-1541/19-4 од 24. октобра 2019. године).

 На почетку седнице присутнима се обратио Сенад Махмутовић, државни секретар и нагласио да је Информација о раду Министарства пољопривреде, шумарства и водопривреде за трећи квартал 2019. године писана у складу са предлозима и сугестијама које су изнете на Одбору. Такође, изнет је предлог да се о Информацији дискутује кроз форму питања и одговора а да ће, уколико буде потребно, додатна објашњења министарство доставити у писаној форми.

 Председник Одбора Маријан Ристичевић је на почетку излагања, осврћући се на проблем у вези афричке куге свиња, истакао да је неопходно да Управа за ветерину испита околности и евентуалне пропусте и поднесе прекршајне пријаве, ако се испостави да за то има основа. Када је реч о спаљивању биомасе и актуелним пожарима у Војводини, председник Одбора је нагласио да се на 1,5 милиона хектара спали око 4 милиона тона биомасе што би топлотно могло да замени милион тона нафте, односно трећину наших потреба. Немачка има разрађен модел производње обновљиве енергије и наша земља би требала да иде тим путем. Паљење биомасе је шкодљиво за пољопривредно земљиште јер се уништава плодност и ствара киселост земљишта, а угрожени су и људски животи и безбедност на саобраћајницама. Такође, да би се спречили пожари на планинама, помињући последњи који се догодио на Старој планини, потребно је направити путеве кроз шуме који ће онемогућавати ширење пожара али и олакшавати ватрогасним службама да реагују када дође до пожара.

 У наставку седнице, Бранко Лакић, директор Управе за пољопривредно земљиште је говорећи о Закону о комасацији нагласио да је то веома значајно питање. Текст новог Закона о комасацији је готов и ускоро ће бити доступан за примедбе и сугестије. Комасација није само укрупњавање катастарских парцела, него једна од најважнијих мера руралног развоја и начин да се повећају производне могућности и олакша живот и рад у руралним подручјима. Тренутно се финансира нових шест комасационих подручја са 48,5 милиона динара а то је готово 10% укупног буџета Управе за пољопривредно земљиште. Када је реч о проблему везаном за паљења жетвених остатака, министарство сматра да ће коришћење сателитских снимака, као мере дигиталног управљања пољопривредним земљиштем, дати праве резултате с обзиром да снимци идентификују катастарску парцелу а самим тим и власнике катастарских парцела. Управа након добијања снимака обавештава локалну самоуправу која по члану 28. Закона о пољопривредном земљишту прописује мере и начин борбе против спаљивања жетвених остатака.

 Биљана Петровић, директор Управе за аграрна плаћања је говорећи о ИПАРД програму истакла да је до сада одобрен 241 пројекат ИПАРД средстава. План је да се до краја године исплати 6,6 милиона евра кроз 140 до 150 завршених пројеката. Кад је реч о броју поднетих захтева од стране жена у пољопривреди, поднет је 51 захтев а 27 је већ исплаћено. Младим пољопривредницима је одобрено 125 пројеката а 68 је и исплаћено. Тренутно су расписани четврти и пети јавни позиви за ИПАРД подстицаје где се четврти односи на набавку трактора а пети на инвестиције у машине и изградњу у пољопривредној производњи. До краја године је у плану расписивање још једног јавног позива за Меру 3. Када је реч о захтевима који су остали из претходних година то су углавном захтеви са непотпуном документацијом што је главни разлог за успоравање процеса. Реч је о јако малом броју таквих захтева с обзиром да је 98% захтева решено. Када је реч о испуњењу буџета за текућу годину планирано је да сви правилници буду објављени а позиви за све мере расписани до краја године. Када је реч о субвенционисаним кредитима, банке су изузетно заинтересоване за рад са овим кредитима. Прошле године је исплаћено око 9 милијарди динара кредита преко пословних банака, структура тих кредита је да су то 50% краткорочни кредити који се углавном користе за репроматеријал а нешто мање за куповину машина и опреме. Краткорочни кредити се, за разлику од дугорочних, исплаћују на основу прихода а не на основу профита. Када је у питању кредитирање преко пословних банака тренутно су у току разговори о кредитима за набавку приплодних јуница. То су кредити на 5 година са грејс периодом до 24 месеца, нагласила је на крају излагања директорка Управе за аграрна плаћања.

 Наташа Милић, директор Републичке дирекције за воде је говорећи о активностима дирекције нагласила да је тренутно у процесу ратификације Билатерални споразум о управљању прекограничним водама са Мађарском и Румунијом који је потписан у првом полугодишту ове године и да се очекује да ће овај споразум бити ускоро у скупштинској процедури. Што се тиче проблема малог броја инспектора у Одељењу водне инспекције, трогодишњи акциони план за запошљавање државних службеника ће омогућити до краја 2021. године пријем нових 48 водних инспектора што представља огроман корак напред у смислу вршења непосредног надзора и предузимања мера за обезбеђивање извршења закона. Кад је реч о акумулацијама и бранама, с обзиром да у хидролошком смислу имамо екстремне ситуације са превише или премало воде, акумулације омогућавају нивелацију па поред тога што имају улогу водоснабдевања погодне су и за прихватање поплавног таласа. Акумулација „Стубо Ровни“ је у пробном раду, у децембру ће добити употребну дозволу што је за министарство, као финансијера оваквог објекта, најважнија ствар. У плану је изградња и магистралног цевовода, формирана је радна група која се бави пројектом, припрема се пројектна документација и у најкраћем року се очекује тендер за извођење радова. Кад је реч о наводњавању, као једног од битних фактора за развој пољопривредне производње, Абу Даби фонд је определио средства за развој система за наводњавање у Републици Србији. У првој фази биће завршено 12 пројеката који ће омогућити наводњавање, реконструкцијом постојећих система и изградњом нових, скоро 48 хиљада хектара. Програм Изградње система за наводњавање у Војводини преко Абу Даби фонда представља крупан корак у даљем развоју наводњавања, рационалним коришћењем водних ресурса и ширењу могућих површина за наводњавање. Урађено је и нових 18 пројеката за Срем, Банат и Бачку чији завршетак се очекује у 2021.г.

 Саша Стаматовић, директор Управе за шуме, је говорећи о пожарима истакао да постоје две кључне сезоне за јављање пожара а то су рано пролеће и касна јесен када нема вегетације. 97% пожара, по извршеним анализама, су изазвани људским фактором, преко 90% немарним паљењем сметлишта или паљењем стрних остатака а постоји и известан проценат пироманије. С обзиром да је доста надлежности из ове области пребачено на АП Војводину, потребно је у Информацију о раду министарства укључити и Извештај покрајинског секретаријата с обзиром на подручја где се највише пале жетвени остаци. Министарство се у највећој мери бави превентивним мерама када су у питању пожари а води рачуна и о коришћењу и нези шуме чиме се постиже оптимална структура а оптималном структуром се добија отпорнија шума на пожар, ледолом и ветролом. Правилним, оптималним газдовањем које је потреба 21 века смањује се обим штета и скраћује период регенерације. Податак из 1939.г. је указивао да је степен шумовитости Србије у том периоду износио 16,7% а данас је тај проценат око 30%, што је велики напредак. Сектор шумарства Србије располаже могућностима да пошуми сво земљиште које му се стави на располагање, закључено је на крају излагања.

 Ненад Милојевић, начелник Одељења фитосанитарне инспекције у Управи за заштиту биља, је указао да је Фито-санитарна инспекција радила контролу производње соје на генетску модификацију. Урађено је преко 500 контрола а на 14 парцела је утврђено присуство генетске модификације, што износи око 13 хектара. Након тога су донета решења и усеви су уништени. Такође, наставља се контрола генетске модификације у складиштима соје као и контрола на граничним прелазима што се тиче увоза како соје тако и производа од соје, уљане репице и кукуруза. У случају да се утврдки присуство генетске модификације пошиљке се враћају и забрањује се увоз. Када је реч о глифосату ЕУ је донела одлуку да ће његова примена остати на снази до 2022.г. Једина земља у оквиру Европске уније где је глифосат забрањен је Аустрија. 2022. године ће се разматрати одлука о забрани глифосата о чему ће и Република Србија водити рачуна. Када је реч о извозу у Руску Федрацију и ограничавање лимита везано за хладњаче, пре доношења Уредбе о регистрацији извозника за Руску федерацију, која је донета на основу захтева руске Федералне службе за фитосанитарна и ветеринарска питања, било је око 190 извозника воћа и поврћа у Руску Федерацију. Тренутно, по овој важећој уредби, има регистровано 123 извозника од чега се 116 бави само извозом воћа и поврћа а 7 се бави искључиво поврћем. Битно је нагласити да се број извозника за Руску федерацију тренутно креће око 50 на месечном нивоу. Постоји већи број регистрованих извозника али је њихов извоз релативно мали, до 5 камиона на годишњем нивоу. Извоз у Руску Федерацију се у овом периоду одвија без икаквих проблема, закључио је на крају Ненад Милојевић.

 Бобан Ђурић, начелник Одељења за здравље животиња у Управи за ветерину, је говорећи о епидемији афричке куге свиња известио чланове Одбора да се од последње седнице ситуација није битно изменила. Тренутно постоје 4 жаришта, односно 4 насељена места која су заражена а то су Рабровац, Велика Крсна, Кусадак и Српски Итебеј. Ситуација је под контролом, што је последица предузимања превентивних мера Управе за ветерину. Иначе, епидемија афричке куге свиња је регионални проблем и све околне државе дају све од себе да се изборе са овим проблемом. Оно што је охрабрујуће је то да је вирус детектован само код домаћих свиња, још увек није утврђено постојање вируса код дивљих свиња. Управа за ветерину је у међувремену почела да спроводи план надзора и дијагностичких испитивања на целој територији Републике Сбије у смислу контроле и прегледа свих газдинстава на којима се налазе свиње. Овакав план надзора ће послужити и као основа за добијање помоћи од Европске уније. Све ветеринарске станице у Србији имају уговор са Управом за ветерину у смислу спровођења програма мера заштите животиња и дужне су да се у складу са тим уговором понашају и да спроводе прописане мере. Епидемија афричке куге свиња је под контролом Републике Србије и Управе за ветерину, нагласио је на крају излагања Бобан Ђурић, начелник Одељења за здравље животиња у Управи за ветерину.

 У дискусији су учествовали и постављали питања представницима министарства: Маријан Ристичевић, Милија Милетић, Нада Лазић, Владимир Ђурић, проф. др Миладин Шеварлић, Милорад Мирчић и Верољуб Матић.

 На крају седнице Одбора, с обзиром да није било кворума за одлучивање, председник Одбора је обавестио чланове Одбора да ће се о Информацији о раду Министарства пољопривреде, шумарства и водопривреде за трећи квартал 2019. године, изјаснити на следећој седници Одбора.

 Пошто других питања и предлога није било, седница је закључена у 13,40 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић